Øyvind Brandtzæg

**Øyvind Brandtzæg** (født 1971) er en norsk skuespiller, musiker og sanger oppvokst på Steinkjer. Han har vært tilknyttet Trøndelag Teater siden 1996. Der har han hatt roller i både klassisk og moderne drama, komedier, musikaler og barneteater&shy;forestillinger. Han har også hatt regioppgaver ved teatret, blant annet for Harold Pinters *Bedrag* og *Vaktmesteren* og Samuel Becketts *Sluttspill*. 

Brandtzæg spilte politimannen Eivind Torset, en av hovedkarakterene, i NRKs dramaserie *[[22. juli (TV-serie)|22. juli]]* (première 5. januar 2020) om terrorangrepene i Norge i 2011. Rollefiguren er fiktiv, men skapt etter serieskapernes intervjuer med politifolk som arbeidet under og etter terrorhendelsene. Brandtzæg var selv på AUF-leir på Utøya tre somre i ungdommen. For rollen ble han nominert til Gullruten 2020 i klassen for beste skuespiller og til Seriekritikerprisen 2020 i klassen for beste skuespiller i norsk serie.

Brandtzæg har sin teaterutdannelse fra Norges teknisk-naturvitenskapelige universitet (NTNU) og London. Fra NTNU er han cand.mag. med blant annet musikk mellomfag. I London tok han *Post-graduate classical acting course* ved London Academy of Music and Dramatic Art.

Han hadde sin teaterdebut i Studentersamfundets Interne Teater i barneteater&shy;forestillingen under UKA-95, mens han ennå var student.

Ved Trøndelag Teater har han blant annet spilt i *Rent*, *Purpur og gull*, *Les Misérables*, *Berlinerpoplene* og *Ligge i grønne enger*, *Om mus og menn*, *Den stundesløse (*Vielgeschrey) og Tarjei Vesaas’ *[[Fuglane]] (*Mattis)*, Gjengangere* (Snekker Engstrand), *Nøtteknekkeren* (Rottekongen), *The Sound of Music* (Georg von Trapp) og *Hamlet* (Polonius).  

I 2020 satte Trøndelag Teater opp musikalen *[[Jesus Christ Superstar]]* for andre gang. Brandtzæg fremstilte ypperstepresten Kaifas, slik han gjorde i teatrets første oppsetning av musikalen, i 2000.  

Brandtzæg er gift med Madeleine Brandtzæg Nilsen, som også er skuespiller ved Trøndelag Teater. De spilte mot hverandre i August Strindbergs *[[Dødsdansen (skuespill)|Dødsdansen]]* i 2019, en forestilling som ga dem begge nominasjon til Heddaprisen 2020, i henholdsvis kategorien for beste mannlige skuespiller/hovedrolle og beste kvinnelige skuespiller/hovedrolle.

## Prosjekter utenom Trøndelag Teater
Brandtzæg har også hatt roller, og engasjert seg i prosjekter, utenfor Trøndelag Teater; dels med permisjon fra teatret, som da han spilte Knutsen i Riksteatrets oppsetning av Knutsen & Ludvigsen (2011), og dels i teatrets ferier. Han har blant annet i flere år spilt i Korsvikaspillet i Trondheim, og vært fast artist ved Kibnebfestivalen i Lensvik, både som en av hovedaktørene i festivalens jordbæropera&shy;forestillinger, og i konserter, som Vreeswijk-kabareten *Æ vil ha dæ naken.* (Andre medvirkende: Erik Wenberg Jacobsen og Børge Pedersen).

### Rabarbrateateret
I 2010 tok han, sammen med Espen A. Børø, initiativ til å danne en uavhengig teatergruppe i Trondheim, og i 2011 ble Rabarbrateateret offisielt etablert. Teatrets medlemmer består av både profesjonelle og amatører, og produksjonene spenner fra humoristiske, samfunnsengasjerte stykker skrevet av medlemmene selv, til shakespeareforestillinger på sparbumål, gjendiktet av Hans Magnus Ystgaard. Brandtzæg er fortsatt med i gruppen, og hadde sommeren 2020 regi på *En medtsåmmårnattsdrøm*. 

## Film- og TV-roller
Da NRK sendte en dramatisert versjon av Anne B. Ragdes *Berlinerpoplene*, spilte Brandtzæg rollen som bondegutten Kai-Roger. 

I 2019 spilte han hovedrollen som Lars i kortfilmen *[[The Manila Lover]]* av filmskaperen Johanna Pyykkö. Filmen ble valgt ut som én av ti filmer til å bli vist i Semaine de la Critique (Kritikeruken) under Filmfestivalen i Cannes 2019. «Lars» er en middelaldrende norsk mann som innleder et forhold med en filippinsk kvinne. Filmen utfordrer flere stereotypier knyttet til forestillingen om godt voksne norske menn og unge filippinske kvinner.

* 2004 – *Det gode selskap* (TV-serie, parodier). Brandtzæg spilte Odd Børretzen.
* 2008 – *Lauget* (48 min. spenningsfilm, laget på dugnad)
* 2019 – *The Manila Lover* (kortfilm). Filmen ble tildelt kritikerprisen, Prix de la critique québécoise AQCC, på filmfestivalen i Quebec i 2020. Filmen var også Norges eneste film som ble vist under Cannes-festivalens sideprogram Kritikeruken (Semaine de la Critique) i 2019.
* 2020 – *[[22. juli (TV-serie)|22. juli]]* som politimannen Eivind Torset
* 2020 – *De forbandede år* (première mars 2020)
* 2022 – *[[Storm (film)|Storm]]*
* 2022 – *[[Forbannelsen (2022)|Forbannelsen]]*
* 2023 – *[[Norwegian Dream]]*
* 2023 – *[[Makta]]*, som arbeiderpartipolitiker Bjartmar Gjerde
* 2025 – *[[Heim (film)|Heim]]* regissert av Julie Skaufel, på filmselskapet Blaane film.

## Hedersbevisninger
I 2004 mottok Brandtzæg Teatrets Venners kunstneriske pris for sin innsats i rollen som den CP-rammede gutten Petter i teaterstykket *Purpur og gull*, en musikal basert på Åge Aleksandersens sangtekster og musikk. 

Han har flere ganger mottatt priser under *Adresseavisens* utdeling av Ut Awards. I 2005 vant han i kategorien fo beste skuespillerprestasjon; i 2007 for beste trønderske skuespiller; i 2013 ble han «årets kulturpersonlighet», samtidig som Rabarbrateatrets forestilling *En medtsåmmårnattsdrøm*, regissert av Brandtzæg, vant prisen i kategorien for beste teaterstykke. 

Han ble nominert til Heddaprisen 2020, i kategorien for beste mannlige skuespiller/hovedrolle. 

Kortfilmen *The Manila Lover,* der Brandtzæg spiller hovedrollen, har mottatt flere priser.  

På den internasjonale filmfestivalen FICBUEU 2020 ble Brandtzæg tildelt prisen i kategorien for beste mannlige skuespiller («Best actor») for rollen som Lars. Han fikk også prisen  Beste internasjonale rolletolkning (Premio mejor interpretación internacional) for rollen som Lars ved den internasjonale filmfestivalen Palmarès i 2020.

I 2021 fikk han prisen for beste mannlige hovedrolle (for *The Manila Lover*) ved den internasjonale kortfilmfestivalen *Il Varco Short Film Festival* i Italia.

I 2021 ble han og Madeleine Brandtzæg Nilsen tildelt *Teatrets Venner i Trondheim*s kunstneriske pris for sin innsats i *Dødsdansen* (2019).

I 2024 ble han tildelt Steinkjer kommunes kulturpris og Trondheim kommunes kulturpris for det profesjonelle kunst- og kulturlivet.

I januar 2025 mottok han Liv Ullmann-prisen. 

## Referanser


## Eksterne lenker
*  
*
*
*